ET Euroopa Liidu Teataja C 71/28

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2009/C 71/12)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„LA BELLA DELLA DAUNIA”

EÜ nr: IT-PDO-105-0085-09.07.2007

KGT ( ) KPN (X)

1. Spetsifikaadi osa, mida muutmine hõlmab:

— Toote nimetus — Toote kirjeldus — Geograafiline piirkond — Päritolutõend — Tootmismeetod — Seos piirkonnaga — Märgistus — Riiklikud nõuded — Muu (täpsustada)

2. Muudatus(t)e liik:

— Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet — Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) — Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus

1999. aastal avaldatud kokkuvõtte 4.2 jaos „Kirjeldus” kavandati esialgseks saagikoristuse kuupäevaks 1. oktoober, samas kui 2000. aastal avaldatud spetsifikaadis eristati kahte saagikoristuse kuupäeva — roheliste oliivide puhul koristuse alguskuupäev 1. oktoober ja mustade oliivide puhul 25. oktoober.

2000. aasta spetsifikaadi puhul on osutunud vajalikuks tuua mustade oliivide koristusaeg ettepoole ehk ka 1. oktoobrile, kuna ilmastikutingimuste muutumise tõttu võivad oliivid olla selleks ajaks juba värvi muutmas või küpsed, omandades veinipunase värvuse.

Lisaks sellele tuleks puhtformaalse täpsustusena tuua välja, et tarbimiseks ringlusse lubatud kahte liiki oliivide (rohelised ja mustad) suhtes kehtestatud kaal on 6–30 g, seega on vaja asendada 1999. aasta kokkuvõttes sisalduv lause „luuvilja keskmine kaal on üle 11 g, maksimaalselt 18 g”.

3.2. Tootmismeetod

On täheldatud, et niisutamisega ja kaasaegseimate taimekasvatustavade abil on võimalik saada suuremat saaki kui 11 tonni hektari kohta. Järelikult selleks, et tootmist mitte liigselt piirata, on vaja taotleda hektarilt koristatava maksimumkoguse muutmist, suurendades maksimaalset saagikust 11-lt t/ha 15-le t/ha.

Endise spetsifikatsiooni järgi Baumé kraadides mõõdetud leeliselise lahuse kontsentratsioon piirväärtustega 2°–4° on uue spetsifikatsiooni järgi väljendatud protsentides (w/v) kindlaksmääratud tasemel 1,7–4,0 %. Sellega võimaldatakse kõikidel tootjatel töötada traditsioonilise meetodi järgi.

Leeliselise lahusega töötlemise aega pikendatakse 12-lt tunnilt 15-le, kuna on kindlaks tehtud, et teatavates klimaatilistes tingimustes on vaja oodata kauem kui 12 tundi.

On täpsustatud, et „kui kääritamisjärgu ja pakendamise vaheline aeg on pikem kui kuus kuud, on vaja lisada jahvatatud soola, et tasakaalustada soolvesi 8 % ja 10 % vahel”, kuna on kindlaks tehtud, et pärast kääritamist kuue kuu jooksul pakendatud oliividele ei ole vaja soola lisada.

Mustade oliivide puhul on kehtestatud Kalifornia süsteem, mis kohaliku kogemuse põhjal on asjakohasem oliivisordi „Bella di Cerignola” jaoks. A meetodi puhul on täpsustatud, et ferroglükonaadi või ferrolaktaadi tasemeid kuni 150 mg/kg käsitatakse oliivide puhul jääkidena.

Muud tüüpi mahutid on võetud kasutusele teatavate turgude nõuete täitmiseks.

KOONDDOKUMENT

NÕUKOGU MÄÄRUS (EÜ) nr 510/2006

„LA BELLA DELLA DAUNIA”

EÜ nr: IT-PDO-105-0085-09.07.2007

KGT ( ) KPN (X)

1. Nimetus:

„La Bella della Daunia”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel)

Klass 1.6 — Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab

Kaitstud päritolunimetusega „La Bella della Daunia” rohelistel lauaoliividel peavad tarbimiseks ringlusse lubamise korral olema järgmised omadused:

— värv ühtlaselt kollakasroheline, nähtavate lõhedega;

— piklik, ploomi meenutav kuju, millel on kitsas põhimik ja terav, sihvakas tipp;

— õrn, maitsev ja tihke viljaliha, õhuke kest;

— kaal 6–30 g;

— viljaliha saagis > 80 %;

— rasvasisaldus < 15 %;

— redutseerivate suhkrute sisaldus < 2,8 %.

Kaitstud päritolunimetusega „La Bella della Daunia” mustadel lauaoliividel peavad tarbimiseks ringlusse lubamise korral olema järgmised omadused:

— välispind peab olema süsimust;

— piklik, ploomi meenutav kuju, millel on kitsas põhimik ja terav, sihvakas tipp;

— õrn, maitsev ja tihke viljaliha, õhuke kest;

— kaal 6–30 g;

— viljaliha saagis > 80 %;

— rasvasisaldus < 18 %;

— redutseerivate suhkrute sisaldus < 2,4 %.

Oliive koristatakse otse puuvõralt; koristus algab 1. oktoobril; rohelisi oliive koristatakse siis, kui nende nähtavate lõhedega kest muutub leherohelisest kollakasroheliseks; musti oliive siis, kui nende kest muudab värvi või kui need on küpsed ning omandanud veinipunase värvuse.

Oliivide suurim saagikus hektari kohta, mis võib saada kaitset, ei või mono- või segakultuuride puhul ületada 15 t/ha (siin on tegemist kaalutud saagikusega).

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

„La Bella della Daunia” tootmisetapp peab toimuma punktis 4 piiritletud tootmispiirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kõik mahutid peavad olema märgistatud vastavalt kehtivate õigusaktide nõuetele; selgete, loetavate ja ühesuuruste tähtedega esitatakse etiketil järgmised andmed: „La Bella della Daunia” ja „Denominazione di origine protetta” („kaitstud päritolunimetus”) (või akronüüm DOP (KPN)); tootja või pakendaja nimi, ärinimi ja aadress; pakendis sisalduv vedelikuta netomass, mis on väljendatud vastavalt kehtivatele eeskirjadele. Lisaks sellele peab etiketil olema kaitstud päritolunimetuse kõrval kunstiliselt kujutatud konkreetse ühemõttelise logo graafiline sümbol. Graafilisel sümbolil on negatiivis kujutatud naisefiguur, mis on inspireeritud Daunia piirkonna iidsest vaasimaalingutraditsioonist. Kujutatud on tantsijanna, kes hoiab vasakus käes ülestõstetud oliivioksa. Kujutist ümbritsevad klassikalises serif kirjatüübis (suurtähed) kirjutatud sõnad „La Bella della Daunia”.

Välisserva ülaosas on Pantone Matching Systemi trükivärvikataloogi värviga 872 (kuld) sõnad „Oliva da mensa DOP” („KPN lauaoliiv”), allosas on kultivari nimi, sort „Bella di Cerignola”. Graafiline kujutis on trükitud kleebisele, millel võib olla kolm erinevat (diameetriga 2, 3 või 5 cm) suurust.

4. Geograafilise piirkonna täpne määratlus:

Cerignola, Orta Nova, S. Ferdinando di Puglia, Stornara, Stornarella, Trinitapoli (FG) haldusüksused moodustavad osa suurest Apuulia (Puglia) tasandikust (Tavoliere della Puglia). See koosneb keskosast, mis moodustab suurima osa, ning kahest ulatuslikust erineva geograafilise väliskujuga piirkonnast põhja- ja lõunaosas. Eespool loetletud haldusüksused asuvad tasandiku keskosa rannikualal. Kõnealuse piirkonna iseloomulik tunnus on idaosas lauge ja ühtlane kalle mere suunas. Apuulia tasandik (keskmine kõrgus 100–150 m üle merepinna) on üks Itaalia rannikualade lauskmaadest. Kallak on 7–8 %. Olenevalt piirkonnast on põhjaveetase 25–50 m. Piirkonniti on erinev ka arteesia vee kihi sügavus, kuid juba 60–70 m sügavusel on veevood kasutatavad.

Piirkond: Cerignola: 58 965 ha, Orta Nova: 14 393 ha, S. Ferdinando di Puglia: 4 181 ha, Stornara: 3 364 ha, Stornarella: 3 388 ha, Trinitapoli: 14 755 ha. Kokku: 99 046 ha. Kaitstud päritolunimetuse „La Bella della Daunia” määratletud piirkond on ligikaudu 30 % väiksem, kuna välja on arvatud sellised alad, mis pinnase ja kliimatingimuste tõttu on lauaoliivide kasvatamiseks sobimatud. Praegu on oliivide kasvupind ligikaudu 850 ha. Euroopa Liidu abiga istutati hiljuti oliivipuid 180 hektarile.

5. Seos geograafilise piirkonnaga:

5.1. Geograafilise piirkonna eripära

Cerignola, Orta Nova, S. Ferdinando di Puglia, Stornara, Stornarella ja Trinitapoli (FG) haldusüksustes on pinnas, kliima- ja hüdrogeoloogilised tingimused sarnased, seega saab neid käsitada ühtse tootmispiirkonnana. Kliima on tüüpiliselt vahemereline: külm ja niiske sügis/talv, soe ja kuiv suvi. Türreeni mere pool tekkiv niiske ja vihma toov sirocco ehk lõunatuul kaotab oma niiskuse Apenniini poolsaart ületades ning jõuab Aadria ja Joonia mereni sooja kuiva tuulena. Mullastik on erineva sügavuse ja oluliselt varieeruva tihedusega; ülekaalus on keskmise tihedusega mullad. Mulla läbilaskvus on üldiselt hea, talvel kogunenud vesi jääb pidama lubjakivi- ja liivsavirikka aluspõhja väikestele aladele. pH on peaaegu alati nõrgalt leelisene või neutraalne. Need mullad võivad olla viljakad ning mõistliku harimise korral soodsa füüsikalise struktuuriga.

5.2. Toote eripära

Toote nimi tuleneb kindlasti ploomi meenutava luuvilja iseloomulikust kujust. Tegemist on osaliselt isetolmleva kultivariga; head tolmlejad on sordid „Sant'Agostino”, „Biancolilla”, „Termite di Bitetto” ja „Mele”. Vilja moodustumine ligikaudu 0,20–0,40 %. Selle sordi vili on tuntud oma suuruse, kena välimuse, viljaliha tiheduse ja tekstuuri ning selle poolest, et on vastupidav käitlemisel ja ladustamisel. Enamasti töödeldakse rohelisi vilju; tarbijate tungival nõudmisel on viimasel ajal siiski alustatud ka mustade ja värvi muutvate oliivide töötlemisega.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Oliiv „La Bella della Daunia” on aretatud sordi „Oliva di Cerignola” polüklonaalsest kultivarist, mille erinevad iseloomulikud tunnused tulenevad geneetilise alusmaterjali rikkusest, pinnasest, kliimatingimustest, pookealustest ja oliivikasvatamismeetodite arengust. Endises Daunias (tänapäeval Tavoliere di Capitanata) levinud sordist aretati loomuliku geneetilise mutatsiooni ning oliivikasvatajate ja puukoolide pideva hoolika aretustöö tulemusel täiustatud sort, millel on algse kultivari geneetilised tunnused, kuid paremad tooteomadused. Uue kultivari nimeks sai „Bella di Cerignola”, mis kanti number 15 all Itaalia oliiviregistrisse.

VIIDE SPETSIFIKAADI AVALDAMISELE

See asutus on algatanud riikliku vastuväitemenetluse kaitstud päritolunimetust „La Bella della Daunia” käsitleva muutmisettepaneku suhtes.

Spetsifikaadi terviktekst on kättesaadav järgmisel veebilehel:

— www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— minnes otse põllumajandusministeeriumi veebilehele (www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE (Règ CE 510/2006”) („ELi läbivaatuseks esitatud spetsifikaadid (määrus (EÜ) nr 510/2006”)).

(1) ELT L 93, 31.3.2006, lk 12.